projecte-aina/catalan_government_crawling huggingface dataset:
Aracoop és un programa promogut pel Departament d'Empresa i Ocupació en el context del Programa Catalunya Emprèn que vol fomentar la creació i el creixement de l'economia social i cooperativa en el marc de la cooperació públic-privada.
Compta amb la participació de la Confederació i les Federacions de Cooperatives i amb la col·laboració de més de 80 entitats i institucions (ens locals, diputacions, universitats, escoles de negoci, fundacions, associacions i col·legis professionals, entre d'altres).
En el marc del programa s'han obert les 4 convocatòries per participar en la selecció de projectes, empreses i participants en les diferents actuacions d'acompanyament, suport i formació.
Acompanyament i suport a la viabilitat de 30 nous projectes: Si tens una idea de negoci sòlida i vols tenir l'acompanyament d'un expert que t'ajudi a millorar el seu disseny i així enfortir la seva viabilitat com a projecte d'economia social i cooperativa, aquesta és la teva convocatòria.
Recorda que tens temps per presentar la sol·licitud fins el 13 de febrer.
Acompanyament expert per millorar i enfortir la viabilitat de 25 empreses (0 a 6 anys): Si en els últims 6 anys has creat una empresa en l'àmbit de l'economia social i cooperativa i vols tenir l'acompanyament expert per millorar tant l'estratègia comercial com de comunicació així com la gestió econòmica i financera, aquesta convocatòria et pot ajudar.
El termini per presentar la sol·licitud és fins el 10 de febrer.
Acompanyament expert per al pla de creixement i/o internacionalització de 35 empreses: Si has creat una empresa d'economia social amb un projecte consolidat i vols acompanyament expert per posar en marxa un pla de creixement o bé una orientació cap a la internacionalització, aquesta és la teva convocatòria.
Tens temps per presentar la sol·licitud fins el 6 de febrer.
Seminaris de millora de competències professionals (professionalització directiva): Si ets directiu d'una empresa d'economia social i cooperativa i vols assistir a sessions formatives per desenvolupar habilitats de planificació estratègica i comercial, comunicació eficaç i millora contínua d'equips, pots presentar la sol·licitud fins el 18 de febrer.
Si tens un projecte de negoci i vols renovar, ampliar i enfortir l'economia social i cooperativa, inscriu-te!
El Programa de Garantia Juvenil vol garantir que els joves que no estudien ni treballen, rebin una oferta d'ocupació de qualitat, educació contínua, formació com a aprenent o un període de pràctiques, en un termini màxim de quatre mesos després d'haver acabat l'educació formal o bé de quedar-se en situació d'atur.
Si tens entre 16 i 24 anys (fins a 29 en el cas de persones amb un grau de discapacitat igual o superior al 33%) i no treballes ni estudies, ara tens l'oportunitat de rebre una oferta de formació, pràctiques, feina o assessorament en emprenedoria.
La Garantia Juvenil és una iniciativa europea d'ocupació juvenil que pretén arribar a tot el territori català i té l'objectiu de reduir l'atur juvenil i l'abandonament prematur dels estudis.
Per assolir aquest objectiu, enguany es crearà una xarxa de 76 impulsors del programa.
Poden optar a les subvencions de contractació d'aquesta convocatòria ajuntaments i consells comarcals que disposin d'un Punt d'Informació Juvenil o d'una Oficina de la Xarxa Nacional d'Emancipació Juvenil (XNEJ) o puguin habilitar un espai on puguin treballar aquests impulsors.
El termini per apuntar-s'hi és el 9 de febrer.
Sentim a parlar molt dels joves que marxen a cercar feina a l'estranger.
Però hi ha molts més joves universitaris que no se'n van, que es queden a Catalunya per buscar una oportunitat laboral.
El reportatge "Joves que no marxen" del programa "Valor afegit" de TV3 ens ofereix el seu testimoni.
Joves que treballen en feines que no tenen relació directa amb els seus estudis o que opten per emprendre un projecte de negoci.
L'Oriol és arquitecte tècnic i treballa com a administratiu.
La Sara és graduada en arqueologia i fa classes particulars d'anglès.
El Josep Miquel i la Cristina, enginyers aeronàutics, han optat per emprendre un projecte per crear l'empresa "Bound4blue".
Aquesta empresa es dedica a desenvolupar unes veles rígides que convertiria en un vaixell en una central productora d'energia mòbil.
En el reportatge hi intervenen tres especialistes del sector com són en Pau Serracant, de l'Observatori Català de la Joventut, Juan Carlos Cubeiro, de l'empresa Manpower Mentor Coaching i Carles Feixa, catedràtic d'Antropologia de la Universitat de Lleida.
Pau Serracant relata que els joves se senten frustrats perquè han de treballar en feines per sota del nivell acadèmic però per ells la situació de crisi és menor.
Pels joves que tenen estudis baixos, s'ha d'intentar aconseguir que arribin a nivell d'estudis mitjans.
Juan Carlos Cubeiro, explica que aquesta generació de joves és més flexible i més creativa.
Els joves tindran més possibilitats de feina però també més riscs.
Encara no us animeu a veure el vídeo?
La febre del "running" arriba a les universitats amb la cursa Unirun.
S'inspira en la cèlebre Regata Cambridge-Oxford, la competició anual de rem entre les prestigioses universitats angleses i que pretén també, convertir-se en el futur, en una cursa universitària de referència: la Barcelona-Sant Adrià de Besòs
Aquesta competició popular de "running" se celebrarà el 8 de març i compta amb la implicació i la participació de les 12 universitats catalanes que mobilitzaran la seva gent per recórrer un circuït que, com la clàssica anglesa, té un recorregut de 6.779 metres.
Transcorrerà pel districte de Sant Martí de Barcelona, el Port Fòrum i la Platja de la Pau de Sant Adrià de Besòs i inclou tres competicions diferents dins la mateixa cursa: entre universitats, la modalitat individual i el Campionat de Catalunya Universitari de curses en ruta.
Tothom que estigui relacionat amb alguna de les universitats catalanes: estudiants, professors, antics estudiants, exprofessors, futurs estudiants, treballadors, familiars i fins i tot, els simpatitzants.
Totes les persones nascudes a partir de l'any 1999 poden inscriure-s'hi.
Les inscripcions tenen un cost de 8 o 10€, IVA inclòs i en el moment de la inscripció serà imprescindible indicar la universitat que es vol representar i la talla de samarreta.
Les inscripcions s'han de fer en línia al web oficial de la cursa i el termini per fer-les acaba el 3 de març de 2015 a les 23:59 hores.
1€ de cada inscripció anirà destinat a la Marató de TV3 que en l'edició de 2014 ha tingut com a objectiu el tractament de les malalties del cor.
Per aquells que no s'animin a córrer, la competició també ofereix l'opció de participar-hi com a voluntari a través d'un formulari.
La cursa està organitzada per Esport Català Universitari (ECU) i Gaudium Sports amb el suport de l'Ajuntament de Barcelona, la Secretaria General de l'Esport i l'Ajuntament de Sant Adrià de Besòs.
Just acaba de néixer un projecte pilot que vol incentivar l'ús del cotxe compartit entre els estudiants universitaris del Campus Diagonal, a Barcelona.
Consum col·laboratiu de qualitat i cent per cent legal.
S'han acabat els embossos per arribar a la universitat i els problemes d'aparcament que tantes vegades us fan entrar tard a les aules.
Tant si ets conductor/a com si vols ser acompanyant, Fesedit UB-UPC és la xarxa social de la UB i la UPC que us posarà en contacte en temps real per compartir viatge en cotxe per anar o tornar de la universitat o per anar a qualsevol altre lloc.
Per compartir cotxe només cal entrar al web Fes Edit o descarregar-te l'aplicació per a dispositius mòbils (de moment, només per Android), registrar-te, descriure quina serà la teva ruta habitual, i el programa cercarà quines són les persones més adients.
Compartint cotxe faràs nous amics, estalviaràs temps i calerons i duràs a terme un consum més sostenible.
A banda de la satisfacció personal que això comporta, també podràs guanyar
Civi punts que podràs descanviar per descomptes en diversos productes al portal CiviClub.
Fesedit UB-UPC és una iniciativa de l'Ajuntament de Barcelona, la Universitat de Barcelona (UB) i la Universitat Politècnica de Catalunya (UPC), però va nàixer d'un projecte d'innovació elaborat per la Universitat de Girona (UdG) on ja funciona, així com també ho fa a la Universitat Rovira i Virgili.
És possible fer esport, competir, gaudir de la natura i alhora lluitar contra la pobresa i la fam al món?
Una marxa solidària amb una triple motivació: repte personal, treball en equip i caràcter solidari.
El desafiament solidari i esportiu més gran del món organitzat per Oxfam Intermón.
Equips formats per quatre persones (més 2 persones de suport amb vehicle) han de recórrer 100 km en menys de 32 hores.
No es tracta d'arribar primer ni de treure el fetge per la boca, sinó simplement recórrer l'itinerari de la prova de 32 hores i acabar-lo conjuntament, com exemple de solidaritat i treball en equip.
Qualsevol persona amb l'entrenament adequat i una bona actitud pot completar la cursa.
La prova tindrà lloc el dissabte 18 d'abril de 2015 seguint la via verda "Pirineus - Costa Brava", començarà a Olot i finalitzarà a Sant Feliu de Guíxols tot travessant camps oberts, boscos, alguns trams de carretera i poblacions.
Per segona vegada també s'organitza una prova a Madrid que recorrerà indrets del Valle de Lozoya i la Sierra de Guadarrama i que tindrà lloc el dia 20 de juny de 2015.
Per poder participar a la competició esportiva cada equip haurà d'assolir un repte solidari: recaptar com a mínim 1.500 euros per equip que aniran destinats a més de 400 projectes humanitaris d'Oxfam a 40 països, com ara l'accés a l'aigua potable a milers de persones en països com Etiòpia o el Txad.
Al web de Trailwalker trobareu eines, idees i consells per assolir-ho, fins i tot un lloc web propi per a cada equip.
Ja podeu començar a escalfar les vostres xarxes socials!
I cercar complicitats entre els familiars i els amics.
Les edicions anteriors de la prova demostren que aquest repte és molt accessible i si us inscriviu ara, teniu temps per assolir-lo.
Per registrar-se a la prova cal reunir un equip i formalitzar la inscripció al web de Trailwalker.
Cada equip haurà d'abonar un donatiu d'inscripció de 200 euros (25% desgravable) per cobrir les despeses d'organització.
El termini d'inscripcions per la prova gironina finalitza el 13 d'abril de 2015, mentre que el de la prova madrilenya finalitza el 15 de juny de 2015.
Si sou prou trempats/des per participar a les dues proves (Girona i Madrid), només haureu d'abonar un cop el donatiu d'inscripció i el repte solidari serà de 3.000 euros.
Si 100 km són massa per tu i no t'hi veus amb cor, també pots participar, conèixer gent nova i divertir-te fent de voluntari/a en les tasques d'organització i logística.
Pots apuntar-te al web de Trailwalker en la secció de voluntariat.
També pots canviar el món i lluitar contra la pobresa i la fam, tot divertint-te, practicant esport i fent turisme, Trailwalker n'és la prova.
Reuneix el teu equip i participa!
Un dels escriptors i pensadors més destacats de l'Edat Mitjana als territoris de parla catalana i també arreu d'Europa.
Enguany celebrem l'Any Llull, el setè centenari de la seva mort, amb una pila d'actes i activitats per a tots els públics.
Ramon Llull (1232-1315) va ser un intel·lectual de l'Edat Mitjana avançat al seu temps.
Li interessaven temes tan diversos que va fer aportacions en els camps de la filosofia, la teologia, el dret, la medicina, l'astronomia, la retòrica o la lògica.
Va innovar en la combinatòria informàtica, la teoria del vot i els sistemes electorals o el diàleg interreligiós.
També va tenir temps d'escriure més de 250 obres en llengües com el català, el llatí, l'àrab i l'occità.
Blanquerna, Fèlix o Llibre de les meravelles o el Llibre del gentil o dels tres savis són algunes de les seves publicacions més reconegudes.
Activitats pels joves als centres educatius
Amb l'objectiu d'acostar la figura de Ramon Llull als i les joves, l'Any Llull ofereix una sèrie de propostes educatives.
Si feu 3r de l'ESO el vostre centre educatiu pot apuntar-se a la iniciativa "Enllulla't".
Dins d'aquest programa hi trobareu unitats didàctiques per familiaritzar-vos amb la vida i obra de Ramon Llull, un concurs literari de creació de faules o la possibilitat de fer murals creatius.
Per altra banda, tot l'alumnat d'educació secundària també pot participar a la iniciativa "Enllulla't els dits", un taller de cuina medieval al Món Sant Benet, en col·laboració amb la Fundació Alícia.
Activitats per a tots els públics
S'han programat prop de 300 activitats entre exposicions, lectures, congressos, taules rodones, concerts, projectes editorials, acadèmics o educatius, obres de teatre, dansa i moltes d'altres.
D'entre totes elles, 160 se celebraran a Catalunya, 40 a Balears, 10 a l'Estat espanyol i 72 en l'àmbit internacional.
L'edició de 45 publicacions serà un dels plats forts d'aquesta commemoració, textos originals, adaptacions al català contemporani o traducció d'algunes de les seves obres, en són un clar exemple.
En la mateixa línia, la Biblioteca de Catalunya ha impulsat la publicació del llibre electrònic Ramon Llull a la Biblioteca de Catalunya sobre la figura del pensador.
El llibre és gratuït i us el podeu descarregar a les plataformes iTunes i Google Play.
"Enllulleu-vos" i participeu de les activitats de l'Any Llull!
Descobrireu que al segle XIII també hi havia un visionari, emprenedor, escriptor i filòsof que volia canviar el món.
En cas que sí potser ja coneixes el concurs de vídeos "Jo sóc VXL.
Es tracta d'un concurs que vol reunir testimonis dels voluntaris per fer visible la seva tasca i donar a conèixer la seva experiència.
Aquest concurs es complementarà amb un altre de posterior adreçat a aprenents.
Si ets major de 18 anys, segueixes el perfil de Twitter o la pàgina a Facebook de 'Voluntariat per la llengua' i has participat o participes en aquest programa com a voluntari, aquesta és la teva oportunitat!
El concurs vol premiar no només l'originalitat i la creativitat del vídeo sinó també el missatge, la qualitat lingüística i audiovisual i la capacitat tant de síntesi com de transmissió dels valors del programa.
En el vídeo hi ha de constar el nom del concurs: "Jo sóc VxL.
I tu?" i ha de respondre a una pregunta que es plantegi el concursant que pot ser alguna d'aquestes: Per què sóc voluntari per la llengua?, Què m'ha aportat el VxL?, Quina és la situació més entranyable que he viscut?
Pots enregistrar un màxim de tres vídeos amb una durada d'entre 30 segons i un minut utilitzant qualsevol dispositiu mòbil, tauleta o càmera.
La publicació s'ha de fer a través de Youtube o Vimeo i s'ha de compartir a la plataforma Twitter amb l'etiqueta o a la pàgina de la plataforma Facebook a la pestanya.
El termini per presentar els vídeos comença el 27 de febrer i acaba el 23 de març a les 23.59h.
Els vídeos participants es podran visualitzar a l'apartat Voluntariat TV del web Voluntariat per la llengua.
El jurat triarà els 5 millors vídeos finalistes.
El primer premi serà una estada d'un dia en pensió completa per a dues persones en un alberg de la XANASCAT, un lector de llibres digitals i un carnet TR3SC per a un any.
El segon, tercer, quart i cinquè classificat aconseguirà un carnet TR3SC per a un any.
Si t'agrada la música, la festa al carrer, la cultura popular i tradicional, ara pots gaudir de tot això, però a més a més, viure-ho des de dins, a primera línea.
El concurs Barcelona Percussió necessita voluntaris i voluntàries, anima't i participa!
D'un temps ençà, és molt freqüent trobar-se al carrer o a moltes festes populars grups de percussió que omplen d'alegria i ritme els barris i els pobles, portant-nos els ritmes d'arreu del món.
Per un moment podem tancar els ulls i autotransportar-nos a una festa ancestral de qualsevol poblat africà, als coloristes carrers del Pelourinho a Salvador de Bahia o a les nostres cercaviles de diables.
El Concurs Barcelona Percussió, que se celebra des de l'any 2006, s'ha consolidat com una referència ineludible en el món de la percussió de carrer.
Fruit d'aquest creixement, els organitzadors han obert una borsa de voluntaris per col·laborar en les tasques d'organització.
Enguany se'n celebra la Xa edició i s'adreça a grups de percussionistes que acompanyen les colles de diables i bèsties de foc en les seves actuacions i els grups de percussió que tinguin en el seu espectacle la modalitat de cercavila.
El concurs està organitzat per la colla de diables Malignes del Guinardó, del Grup Torxa amb la col·laboració de l'Ajuntament de Barcelona i d'altres entitats i empreses.
Si formes part d'un grup de percussió de carrer, encara estàs a temps d'inscriure't.
Anima't i participa com a voluntari/a o vivint la festa intensament que tindrà lloc el 18 d'abril al Parc del Guinardó a Barcelona.
Ruta 66, Ruta Quetzal, Ruta dels càtars són referents d'una manera de viatjar, d'una manera de viure, on l'aventura, l'emoció i la integració amb l'entorn són els eixos d'una experiència inoblidable.
Ruta 7 ja porta 4 edicions i s'afegeix a aquest grup d'experiències que es recorden tota la vida.
És un projecte d'innovació social organitzat per la Universitat de Las Palmas de Gran Canaria i la Fundación Universitaria de Las Palmas amb l'objectiu de fomentar entre els participants una sèrie de valors: solidaritat, treball en equip, cultura de l'esforç, resistència davant l'adversitat i el desenvolupament d'una sèrie d'habilitats personals a través d'un viatge per les set illes Canàries.
Ruta 7 pretén transformar-te com a persona per convertir-te en una persona millor al finalitzar el viatge.
Es cerquen 45 estudiants universitaris amb empenta
El viatge es farà a l'agost, tindrà una durada de 5 setmanes i està adreçat a estudiants universitaris.
Els candidats hauran de passar un procés de selecció on es valoraran les aptituds i habilitats personals cercant persones de diversos perfils.
Comencem per deixar clar que no és un viatge de plaer on estaràs envoltat de comoditats, on t'ho trobaràs tot fet i on només seràs espectador passiu.
Amb l'estil de vida dels nòmades i l'esperit dels vells exploradors, en aquest viatge no et podràs "escaquejar"!
Tant a nivell individual com formant part d'un equip tindràs unes tasques i unes responsabilitats diàries que hauràs de complir, on ningú serà imprescindible i tots i totes sereu importants.
Aprendràs a viure amb el mínim i el sac de dormir serà un dels teus béns més preuats.
Durant l'aventura t'involucraràs en els problemes dels indrets que vagis visitant i podràs cooperar en les seves solucions.
Realitzaràs activitats que desenvoluparan habilitats com el lideratge, la presa de decisions, la creativitat...
Ah! i no oblidis que coneixeràs les illes Canàries com mai cap turista convencional no podrà conèixer.
L'autèntic viatge no està en el viatge en si mateix, sinó en les experiències viscudes..
Si t'agraden els reptes, els desafiaments, una manera diferent de viatjar, apunta-t'hi!, tens temps fins l'abril.
El Club d'Esplai Bellvitge-Fundesplai, de l'Hospitalet de Llobregat; l'Acció Escolta de Catalunya, de Guardiola de Berguedà; l'Associació La Rotllana, de Badalona; l'Associació Riborquestra, de Barcelona; el Centre Parroquial Sant Vicenç, de Sabadell; i l'Associació Club d'Esplai la Florida, de l'Hospitalet de Llobregat, són els guanyadors dels XI premis d'Educació en el Lleure.
Els premis convocats per la Fundació Lluís Carulla reconeixen els millors projectes, experiències i trajectòries en l'educació social i del lleure.
Els sis premis tenen una dotació de 4.000 euros cadascun: quatre premis per a nous projectes i treballs ja realitzats, un per la trajectòria d'una entitat en el camp d'educació en el lleure i un altre per la millor experiència o projectes presentats que estigui fet per joves i/o adreçat a joves, ofert per la Direcció General de Joventut.
L'acte de lliurament de premis s'ha celebrat el 16 de març al Palau Robert de Barcelona i la cloenda de l'acte ha anat a càrrec de Toni Reig, director general de Joventut.
Si curses estudis universitaris, t'has parat a pensar quants joves d'ètnia gitana hi ha a la teva classe?
Ser gitano o gitana al segle XXI no és fàcil.
Sovint, la discriminació, els prejudicis i el racisme formen part de la vida diària de la comunitat gitana, i això fa que les oportunitats educatives o laborals s'esvaeixin fàcilment o ni tan sols arribin a aquest col·lectiu.
La joventut gitana es reivindica amb la creació de la Xarxa Universitària Gitana de Catalunya – CampusRom.
A Europa només 7 de cada 1.000 joves d'ètnia gitana arriben a la universitat, mentre que aproximadament 400 de cada 1000 joves que no pertanyen a aquesta ètnia arriben a l'educació superior, segons CampusRom.
Les xifres no varien gaire si parlem de l'educació secundària, la formació professional i el batxillerat.
Per intentar revertir aquests resultats fa pocs mesos un grup de joves estudiants gitanos van crear CampusRom.
Aquesta xarxa d'àmbit universitari té l'objectiu de generar un grup de suport mutu entre estudiants gitanos i gitanes de Catalunya que necessitin acompanyament durant el seu procés d'accés a l'educació superior i també d'aquells que ja estan cursant estudis universitaris o graus formatius.
La xarxa també busca augmentar la representació del poble gitano a les universitats i donar visibilitat a nous referents per arribar a la integració total d'aquesta ètnia i que s'incorporin de manera normalitzada a les aules.
Entre les activitats que du a terme el CampusRom hi ha el Consell d'Estudiants del Curs d'Accés a la Universitat per a majors de 25 anys del Pla Integral del Poble Gitano, grups de treball per a la realització de treballs acadèmics o reforç de continguts, tutories en grup de seguiment i resolució de dubtes, conferències, campanyes de sensibilització per a la superació d'estereotips i prejudicis, entre d'altres.
Aquesta plataforma vol contribuir a fer un canvi social real a la vida de la joventut gitana de Catalunya.
L'èxit acadèmic beneficiarà altres aspectes clau del poble gitano com la inserció laboral o l'accés a l'habitatge, eixos vitals de l'emancipació juvenil.
Aquest programa té l'objectiu de promoure l'oferta extraescolar d'activitats en l'àmbit de la programació i la robòtica, per tal de millorar les competències digitals dels nens, nenes i joves de Catalunya i fomentar el creixement de les vocacions tecnològiques.
En el futur, una gran part dels llocs de treball seran generats per empreses del sector TIC.
Alguns d'aquest tipus de feina, fins i tot encara no existeixen, però caldrà gent preparada per cobrir aquestes places.
D'aquí la importància de fomentar i descobrir aquestes vocacions, ja des d'edats ben tempranes per fer front a una gran demanda de professionals.
En un sector històricament ocupat per una majoria d'homes, Bitbot.cat vol animar les noies a interessar-se en un àmbit laboral en constant creixement i amb grans oportunitats de futur.
Les activitats extraescolars es poden fer a casals de Nadal i estiu i dins o fora de l'escola en horari no lectiu.
Aquesta iniciativa vol encoratjar l'alumnat, centres educatius i entitats a participar-hi.
Així mateix, l'acció també busca capacitar monitors per a conduir i desenvolupar activitats educatives de lleure en els camps de la robòtica i la programació, per tal d'anar formalitzant l'oferta d'aquests actes a través de monitors certificats.
Bitbot.cat és una iniciativa de la Secretaria de Telecomunicacions, Ciberseguretat i Societat Digital del Departament de la Presidència amb el suport del Departament d'Ensenyament, a través de la Secretaria de Polítiques Educatives, i amb la col·laboració de la FaPaC (Federació d'Associacions de Mares i Pares d'Alumnes de Catalunya).